На основу члана 44.Закона о култури („Службени гласник Републике Србије“, број 72/09,13/16, 30/16 и 6/2020), члана 37. Статута града Ниша ("Службени лист града Ниша", број 88/08, 143/16 и 18/2019) и члана 15. Одлуке о оснивању Нишког симфонијског оркестра („Сл.лист Града Ниша“, бр.2/11, 115/16 и 99/2020)

 Скупштина Града Ниша на седници одржаној \_\_\_\_\_\_\_\_\_\_\_ 2020. године донела је

**Р Е Ш Е Њ Е**

 I **ДАЈЕ СЕ** **САГЛАСНОСТ** на Програм рада Нишког симфонијског оркестра за 2021.годину број XXXVIII-958-3 који је донео Управни одбор ове установе на седници одржаој 23.12.2020.године.

 II Програм рада Нишког симфонијског оркестра за 2021.годину биће реализован у складу са финансијским планом ове установе за 2021.годину.

 III Решење доставити Нишком симфонијском оркестру, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

 **Председник**

 **Бобан Џунић**

***О б р а з л о ж е њ е***

Управни одбор Нишког симфонијског оркестра, на седници одржаној 23.12.2020. године, донео је Програм рада Нишког симфонијског оркестра за 2021.годину, број XXXVIII-958-3 и доставио га Секретаријату за културу и информисање на даљу надлежност.

У 2021. години Нишки симфонијски оркестар планира премијерне концерте са признатим уметницима из Аустрије, Русије, Мексика, Италије, Шпаније, Аргентине, Турске, Бугарске, као и уметницима из града Ниша и Србије, чија ће имена привући велико интересовање публике Ниша и градова у региону.

 У овој години планирано је да Нишки симфонијски оркестар одржи 16 премијерних концерата у Нишу, 15 педагошких концерата, 2 концерта на Нишким музичким свечаностима, НИМУС (свечано отварање и затварање фестивала), 5 променадних концерата, свечане концерте (по позиву), гостовања оркестра у градовима Србије и иностранству.

На премијерним концертима наступиће врхунски уметници из земље и иностранства, који ће на прави начин подићи квалитет и реноме оркестра. Програм премијерних концерата, биће уприличен поводом обележавања јубилеја великих композитора класичне музике. То ће уједно бити и највећи концерти који ће по први пут бити изведени у нашој земљи. Почетак 2021.године, обележиће Премијерни концерт поводом обележавања 265 година од рођења В. А. Моцарта, где ће се као солиста представити једна од најзначајнијих бугарских пијанисткиња, Жени Захариева са клавирским концертом бр. 9. Након тога, поводом 350 година од рођења Томаза Албинонија, гудачка секција НСО ће извести његов Адађо, а потом ће наступити један од највећих грчких виолиниста, Симос Папанас, који ће извести Вивалдијева годишња доба. Денис Шаповалов, звезда у успону и велики руски виолончелиста ће премијерно у Нишу извести атрактиван концерт Ф. Гулде, аустријског композитора. На премијерним концертима НСО ће учествовати и концертмајстор НСО, Станислава Алађозовски, која ће са једним од најбољих виолиста које Србија има, Сашом Мирковићем, извести Моцартову – Симфонију кончертанте.

НСО ће и у 2021. години отворити врата младим талентима пред којима је сјајна уметничка каријера. Ове године ће то бити пијанисти Петра Спасојевић и Андрија Мамутовић. Гости НСО ће бити и први виолиниста Северно Македонске опере, Климент Тодоровски, први фаготиста НСО Ђорђи Алађозовски, обоиста Томе Атанасов и један од највећих виолончелиста Србије, Драган Ђорђевић, који ће извести Моцартову Симфонију кончертанте за виолину, виолончело, обоу и фагот. На концертима НСО ће учествовати и сјајна нишка пијанисткиња, Марија Ивановић, која живи и ради у Барселони, као и нишка флаутисткиња Јелена Јаковљевић.

На свечаним концертима и академијама Нишки симфонијски оркестар одржаће концерте са прилагођеним програмом. Ову врсту активности реализоваће и камерни састави чији су чланови музичари Нишког симфонијског оркестра.

Чланом 33. Одлуке о буџету Града Ниша за 2021. годину („Службени лист Града Ниша“, број 114/2020) прописано је да „Директни корисници буџетских средстава, који су у буџетском смислу одговорни за кориснике буџетских средстава, врше расподелу средстава индиректним корисницима у оквиру својих одобрених апропријација“. Градска управа града Ниша - Секретаријат за културу и информисање, дала је сагласност на Финансијски план Установе, који је у циљу целовитог сагледавања Програма достављен у прилогу.

 Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Нишког симфонијског оркестра за 2021. годину.

 **СЕКРЕТАР**

 Александра Радосављевић